The Rolling Stones

The Rolling Stones je anglická rocková kapela na čele so spevákom Mickom Jaggerom. Vznikla v Londýne roku 1962. Kapela sa najviac preslávila začiatkom 60. rokov ako protipól The Beatles. Jadro tejto britskej skupiny predstavujú Mick Jagger (spev) a Keith Richards (gitara, spev), ktorí po rôznych zmenách v obsadení skupiny pôsobia v Rolling Stones dodnes.

V rebríčku 500 najlepších albumov všetkých čias, ktorý v roku 2003 vydal časopis Rolling Stone má skupina Rolling Stones 10 albumov, z toho jeden v prvej desiatke.

O skupine 
Názov skupiny vznikol podľa titulu skladby „Rollin' Stone Blues“ od Muddy Watersa. Prvé koncertné vystúpenie, ešte pod názvom Rollin' Stones (s apostrofom) mala skupina 12. júna 1962 v londýnskom klube Marquee. Po ňom skupina odprezentovala svoje belošské pojatie R&B po viacerých kluboch v Anglicku. Aj vďaka svojmu imidžu zlých chlapcov sa skupina Rolling Stones rýchlo stala kultovou záležitosťou. K jej popularite prispela aj negatívna reklama vtedajších strážcov počestnosti, ktorí ju obviňovali zo zlého vplyvu na mládež a pošliapavania morálnych hodnôt. Hlavne z tohto dôvodu sa skupina stala akýmsi protipólom The Beatles.

V 60. rokoch bola tvorba The Rolling Stones charakteristická typickými tvrdými rockovými prvkami v rytme, výraze, inštrumentálnom obsadení (speve, sólovej a sprievodnej gitare, basgitare, bicími), v spôsobe spevu (rôzne deformácie vokálu od pekne zafarbeného hlasu cez chrapot, hrdelný hlas až po výkriky), v gitarových sólach dotvárajúcich formu skladieb. Rolling Stones dali podnet pre vznik hardrockovej línie rocku.

Od začiatku sa s hudbou Rolling Stones spájalo rebelantstvo, protest proti spoločnosti so zaužívanými normami správania. Charakteristická výbušnosť sa prejavovala aj v ich textoch, ktoré boli o trpkosti života, s pocitom osamelosti a odcudzenia, nevyhýbali sa sexuálnym narážkam. Ich prínosom v rocku je aj v tom, že do popredia nevstupuje spevák/sólista (ako napríklad v prípade Elvisa Presleya), ale dôraz je na celej skupine a na príspevku každého jej člena.

7. júna 1963 skupina vydala svoj prvý singel „Come On“ (od Chucka Berryho). Medzi ich najúspešnejšie diela patrili skladby „Little Red Rooster“, „(I Can’t Get No) Satisfaction“, „Lady Jane“, „Sympathy for the Devil“, či „Under My Thumb“. Ich platňa s názvom Get Yer Ya-Ya’s Out! získala ocenenie v roku 1970. Je zaujímavé, že britská skupina Rolling Stones mala pozitívnejší ohlas v USA ako vo svojej vlasti.

Koncerty skupiny boli sprevádzané výtržnosťami, senzáciami – na jednom z nich (Altamont, 1969) došlo k ubodaniu černocha, nadšeného fanúšika, ktorý sa chcel dostať bližšie k svojim idolom. Šokujúcou bola i správa o zatknutí Micka Jaggera, Keitha Richarda a gitaristu Briana Jonesa v roku 1967 za užívanie drog. Táto udalosť znamenala krízu v ich práci, počas ktorej došlo takmer k rozpadu skupiny. V roku 1971 vzniklo slávne logo Rolling Stones s vyplazeným jazykom, ktoré vytvoril John Pasche.

Skupina Rolling Stones ako jedna z mála však vydržala dodnes a v roku 1990 sme mohli byť svedkami ich koncertu aj u nás. V susednom Česku „Stouni“ zatiaľ vystúpili šesťkrát: v rokoch 1990, 1995, 1998, 2003 a 2018 v Prahe a v roku 2007 v Brne na brnianskom výstavisku.

Členovia skupiny

Diskografia 
Štúdiové albumy

 The Rolling Stones (1964, UK) / England's Newest Hit Makers (1964, US)
 12 X 5 (1964, US)
 The Rolling Stones No. 2 (1965, UK) / The Rolling Stones, Now! (1965, US)
 Out of Our Heads (1965, US, UK)
 December's Children (And Everybody's) (1965, US)
 Aftermath (1966, UK) / Aftermath (1966, US)
 Between the Buttons (1967, UK) / Between the Buttons (1967, US)
 Their Satanic Majesties Request (1967)
 Beggars Banquet (1968)
 Let It Bleed (1969)
 Sticky Fingers (1971)
 Exile on Main St. (1972)
 Goats Head Soup (1973)
 It's Only Rock 'n Roll (1974)
 Black and Blue (1976)
 Some Girls (1978)
 Emotional Rescue (1980)
 Tattoo You (1981)
 Undercover (1983)
 Dirty Work (1986)
 Steel Wheels (1989)
 Voodoo Lounge (1994)
 Bridges to Babylon (1997)
 A Bigger Bang (2005)
 Blue & Lonesome (2016)
 Hackney Diamonds (2023)

Filmografia 
 Gimme Shelter, hudobný dokument 1970
 The Rolling Stones Rock and Roll Circus, hudobný film 1996
 Shine a Light, hudobný film 2008

Referencie

Iné projekty

Externé odkazy 
 superstar.web2001.cz Zdroj informácií 
 www.rollingstones.com – oficiálne stránky (anglicky)
 www.iorr.org – najväčší svetový fanclub Rolling Stones (anglicky)

 
Britské hudobné skupiny
Woodstock Music and Art Fair
Interpreti Columbia Records